Video: Rina Venter in gesprek met Flip BuysDr. Rina Venter gesels met Flip Buys van die Solidariteit Beweging. Foto: ‘n Skermskoot uit die video. “Daar was wonderlike geleenthede tydens die onderhandelingsproses om ŉ ordentlike grondslag vir die nuwe Suid-Afrika te lê, maar na my oordeel het ons talle van daardie kanse verspeel.” Só sê dr. Rina Venter in ŉ onderhoud met Flip Buys, voorsitter van die Solidariteit Beweging. Venter sê sy was gekonfronteer met die uitwerking van daardie verspeelde kanse toe sy destyds saam met dr. Danie Langner talle van die witplakkerskampe besoek het wat in Gauteng ontstaan het. Dit het haar gedwing om weer terug te kyk na die onderhandelingsfase wat op ŉ nuwe bestel in 1994 uitgeloop het. Dit het gelei tot die boek ŉ Stukkie van die legkaart, wat vroeër vanjaar by Stellenbosch se Woordfees bekendgestel is. Die boek is ŉ outobiografie waarin die 80-jarige skrywer ŉ besonderse blik gee van Suid-Afrikaanse en Afrikaanse geskiedenis net voor en ná die politieke omwentelinge van 1994. Venter was die eerste en laaste Afrikanervrou wat van 1989 tot 1994 in die Suid-Afrikaanse kabinet gedien het. Sy was minister van gesondheid en welsynsdienste onder oudpres. FW de Klerk. Kyk hier na die video waarin sy en Buys gesels oor die geskiedenis en wat gedoen kan word om sake reg te stel: